Directorio >> Feiras e Mercados\nO primeiro domingo de mes (sempre que non coincida co día 1) Celébrase en Vilalba a feira mensual na que se venden gando, verduras, verduras e outros produtos de consumo como ovos, queixos, carne, froitas, coellos, galiñas, etc..\nTamén se instalan postos ambulantes de roupa, calzado, complementos e as “pulpeiras” que preparan o delicioso polbo “á feira”, un dos pratos típicos da cociña tradicional galega. A feira convértese así nun animado encontro veciñal do concello de Vilalba e dos municipios veciños.\nOs postos da feira están situados en diferentes zonas da cidade:\n– Campo da Feira, que conta con diferentes instalacións como cobertizos para comer polbo e outros cobertizos para albergar gando (porcos, ovellas, galiñas, coellos, cabras, etc.) e os diferentes produtos do campo que se venden na feira.\n– Praza Coronel Pena, onde se venden principalmente ovos, produtos de porco, mel, etc.-\n–Praza de San Xoan, onde se pode mercar trigo, millo e patacas.\n– Praza de Santa María, no que podes obter verduras e froitas principalmente.\n– Avda. da Terra Chá, lugar onde se atopan os postos de roupa e calzado.\nO día da feira, a maioría das tendas e negocios locais permanecen abertos durante toda a mañá, sendo unha magnífica ocasión para ir compras cómodamente.\nO terceiro martes de cada mes (normalmente entre os días 17 e 23) ten lugar o chamado “Feirón”, con características similares á mencionada feira dominical, aínda que cun marcado carácter comercial e non festivo.\nO martes e o venres son os días de mercado en Vilalba, que é menor que a feira. No mercado é posible mercar produtos alimenticios locais de alta calidade, así como roupa, accesorios, etc.\nGalería de Fotos Todas as fotos (7)


O Infantil golea ante o Tomiño -E.F.F. Rosalia\nHome>>Liga Infantil Galega>>O Infantil golea ante o Tomiño\n5 Outubro, 2021\tLiga Infantil Galega 125 Visualizaciones\nO Infantil disputou en O Alivio o seu segundo amistoso da pretemporada.\nA Escuela de Fútbol Femenina Rosalía gañou por goleada ante o Tomiño no Campo de Fútbol de O Alivio no seu segundo amistoso de preparación. Cinco goles de Victoria, un de Nair e outro de Candea Losada deron a vitoria ao conxunto azul nun partido dominado polas visitantes. Malia enfrontarse a un rival que o intentou en todo momento, as de Diego Castro callaron un bo encontro e protagonizaron case todas as chegadas de perigo, pero non aproveitaron por completo o amigable do partido para facer probaturas.\nO partido tivo duas partes moi diferenciadas.\nMalia ser un partido de adestramento, diferenciáronse dous partes moi claras. A primeira marcada pola orde táctico das azuis, que conseguian elaborar o seu xogo desde atrás malia a presión do Tomiño. Unha vez superada a liña defensiva local as ocasións de perigo eran exclusivas de Victoria, que se converteu nun pesadelo para as defensas berminegras. A dianteira marcaría tres goles nos primeiros 30 minutos e recortaría distancia Tomiño aproveitado un erro defensivo das xogadoras de Castro. Pero non sería o último, Candela Losada aumentaría a distancia nuevamente con outra xogada colectivas ben elaborada por todo o equipo.\n“Queda moito traballo pero estamos no camiño correcto”\nNa segunda metade, influíu o cansazo e o resultado. O partido non tivo dono e converteuse nun ida e volta constante sen control por parte dos dous equipos. Rosalía conseguiu anotar outros 3 tantos, un de Nair e outros dous de Victoria para pechar do resultado final nun partido no que o técnico azul, Diego Castro, sacou as súas propias conclusións: “O Segundo encontro de preparación confirma as boas sensacións que deixou o partido anterior fronte ao Victoria, aínda que esta vez con máis acerto pola nosa banda. As nenas foron valentes co balón e aplicadas defensivamente”. Aínda así, para o técnico “queda moito traballo pero estamos no camiño correcto”.\nTags EFF Rosalía Infantil Preparación\nAnterior EFF Rosalía perde na presentación 2021/22\nSiguiente Primeiro partido de formación


BOIRO VOLEIBOL: setembro 2014\nO NÁUTICO DA A CAMPANADA NA PRIMEIRA XORNADA DA COPA GALICIA:\nCristóbal Álvarez volveu a ser un dos destacados do Náutico\nFin de semana cheo de partidos de Copa Galicia para os nosos equipos. O JEALSA Boiro Voleibol (cadete feminino) viaxaba na mañá do sábado a Narón para intentar seguir adiante na Copa Promesas Feminina. As de Emilio Palacio golpearon primeiro desfacéndose por 3-0 (25-7, 25-1, 25-7) do CV Narón Volea B. A continuación vencerían por un axustado 2-1 ó CV Pontevedra A (25-18, 25-22, 23-25) e por un claro 0-3 a Narón Volea A (12-25, 16-25, 17-25). Deste xeito clasificábanse as nosas para unha nova ronda onde se medirán na Final A ós equipos do EMEVÉ de Lugo e do CV Ribeira Sacra. Tamén na xornada matutina de sábado entraba en acción o Redesyl na Copa Federación Masculina. A Cachada presenciaba a súa derrota ante o Fisioterapia Cinesia Noia por un axustadísimo 1-2 (22-25, 25-21, 23-25) e o triunfo sobre EMEVE por 2-1 (25-22, 12-25, 25-21). O último equipo de base en entrar en acción sería o JEALSA (cadete masculino) no que a súa expedición a Lugo na mañá de domingo para disputar a Copa Promesas Masculina se saldaría cunha vitoria por 3-0 sobre o Narón Volea (25-14, 25-13, 25-21) e cunha derrota pola mínima ante o EMEVE, 2-1 (25-17, 29-31, 25-22). Todo por decidir nunha última xornada á que os de Adrián Alves chegan como líderes do torneo. O prato forte da fin de semana vivíuse na Cachada na sesión vespertina do sábado coa Copa Galicia Masculina en xogo. Os equipos do EMEVÉ (Superliga) e Intasa San Sadurniño (Superliga 2) chegaban a Boiro coa intención de ser os dominadores do voleibol masculino galego. O primeiro encontro enfrontou a lucenses e ferrolanos, vencendo os primeiros por 2-1 (25-22, 24-26, 25-23) nun encontro máis igualado do agardado. A continuación o Náutico gañaba con comodidade ós de Ferrolterra por 3-0 (25-18, 25-19, 25-20) nun partido onde a afección boirense vería en acción por primeira vez ó novo receptor branquiazul, Gabriel Del Carmen. EMEVÉ e Náutico citábanse para o derradeiro encontro. Os lucenses, con xogadores tan destacados no panorama nacional como son o receptor internacional Marlon Palharini ou o oposto de 2'04 Juan Díaz-Romeral non puideron co bloqueo-defensa local e perecían por 1-2 (25-21, 20-25, 30-28) cun desenlace de infarto. A derradeira xornada (Lugo, 4/10/2014) decidirá que equipo se fai coa hexemonía do volei galego.\nPublicación de Boiro Voleibol a las 14:21 1 comentarios\nA COPA GALICIA TRAE Á CACHADA ÓS MELLORES EQUIPOS GALEGOS:\nEste sábado o Náutico regresa á Cachada coa Copa Galicia\nEste sábado pola tarde A Cachada acollerá a 1ª xornada da Copa Galicia Masculina recibindo ós equipos senior que xogan competición nacional: EMEVE de Lugo (SVM) e Intasa San Sadurniño (SM-2). Viviremos dous partidos como pedras de toque para un Náutico que medirá as súas forzas por primeira vez nesta pretemporada. Ás 16:00h poderemos desfrutar do Intasa San Sadurniño-EMEVE co debut en competición oficial do receptor internacional Marlon Palharini nas filas dos lucenses. Ás 17:30h será o turno do Náutico-Intasa San Sadurniño e ás 19:00h do Náutico-EMEVÉ. De seguro que o espectáculo non defraudará. O sábado pola mañá, tamén na Cachada, a Copa Federación Masculina obrigaralle ó Redesyl Boiro Voleibol a empregarse a fondo ante Fisioterapia Cinesia Noia (11:30h) i EMEVE (13:00h). Lucenses e noieses medirán as súas forzas ás 10:00h. O Campo da Serra de Narón será o esceario no que as nosas cadetes disputarán a súa xornada de Copa Promesas. CV Narón Volea B (10:00h), CV Pontevedra A (11:30h) e Narón Volea A (13:00h) serán os equipos ós que se medirán. Pola súa banda o JEALSA Boiro Voleibol desprázase a Lugo o domingo 28 (Casa do Deporte) para xogar a Copa Promesas Masculina. Entrarán en acción ás 11:15 ante Narón Volea e despedirán a xornada xogando o seu encontro fronte a EMEVÉ ás 12:30h. ¡Boiro é volei!\nPublicación de Boiro Voleibol a las 11:05 0 comentarios\nRESUMO DA 1ª XORNADA DA COPA GALICIA:\nImaxe de arquivo do Redesyl\nA I xornada da Copa Galicia deixounos unhas sensacións moi satisfactorias para os nosos equipos de base. Na mañá do sábado, o JEALSA (cadete masculino) desfacíase no seu primeiro partido na Copa Promesas Masculina do EMEVÉ de Lugo por 3-0. Os de Adrián Alves atoparon no seu ataque a gran baza que lles permitiría dominar con claridade o encontro. No segundo partido repetíase resultado ante o Narón Volea. Na Copa Promesas Feminina o JEALSA vencía por 3-0 os seus 3 encontros ante CV Pontevedra B, Caldaria Voleyourense e XAV Cambados B respectivamente. Na xornada de tarde o Redesyl afrontaba a Copa Federación Masculina no Alonso Rodríguez noiés ante dous sempre complicados rivais. O primeiro deles, o CV Noia, impúxose por 2-1 nun encontro no que os nosos comezaron gañando. O segundo partido enfrontábanos ó EMEVÉ, partido que rematou con vitoria boirense por 3-0.\nPublicación de Boiro Voleibol a las 00:25 0 comentarios\nINICIO DAS COMPETICIÓNS OFICIAIS PARA @S NOS@S:\nPrimeiros encontros oficiais da 2014-15 (Foto de Pol)\nEsta fin de semana comeza oficialmente a tempada para os nosos equipos de base coa celebración das diferentes modalidades da Copa Galicia. A Cachada albergará desde a mañá do sábado 20 a 1ª xornada da Copa Promesas, tanto masculina como feminina para rapaces e rapazas en idades infantil e cadete. Os rapaces xogarán ás 11:30h ante o EMEVE de Lugo e ás 12:30 ante o Narón Volea (ambos en Pista 1 da Cachada) nun triangular con partidos ó mellor de 3 sets. Pola súa banda as rapazas xogarán ás 12:30h, 17:00h e 18:30 ante Pontevedra B, Caldaria Voleyourense e Xav Cambados B respectivamente (Pista 2 da Cachada). Esa mesma tarde o equipo filial masculino que dirixe Adrián Alves desprazarase ata o Alonso Rodríguez noiés para disputar a Copa Federación Masculina. Os seus rivais serán o Fisioterapia Cinesia Noia (16:00h) e o EMEVE (17:30h).\nPublicación de Boiro Voleibol a las 16:14 0 comentarios\nGERMÁN ROMERO E GABRIEL DEL CARMEN, REFORZOS DE NIVEL PARA O NÁUTICO:\nGaby foi subcampión de España Sub-19 de VP\nA un mes do comezo da Superliga 2 Masculina (18 de outubro visita A Cachada o CV Melilla) o Náutico Boiro Voleibol tén o seu cadro de xogadores totalmente configurado para afrontar a que será a súa segunda tempada na categoría de prata do volei español. O plantel da 2013-14, a excepción da baixa do central Antón Pérez e do regreso de Xavier Sarille tras un ano estudiando en Rumanía, será a base sobre a que Emilio Palacio construirá o seu novo equipo. Iván Souto, Narciso Abalo, Manuel Pérez, Gustavo Romero, Cristóbal Álvarez, Miguel Vázquez, Emilio Palacio, Mario Iglesias, Jesús Vázquez e Adrián Alves repetirán experiencia e dúas incorporacións de calidade completarán un plantel que tentará de superar as 6 vitorias acadadas no curso pasado. A primeira delas é a do central de 1'91m Germán Romero. Tralo seu paso polo CV Noia, CV Ribeira e CV Zalaeta cos que encheu de éxitos o seu palmarés particular, o de Lousame chega ó Boiro Voleibol para aportar a súa calidade preto da rede. A segunda alta branquiazul non é outra que a do vigués de 1'92m Gabriel del Carmen, un valor na canteira galega dos últimos anos. Malia a súa xuventude (20), Gaby foi unha das pezas básicas do esquema de Eloy Mahía no Intasa San Sadurniño da pasada campaña, conseguindo ser o máximo anotador do equipo de Ferrolterra (132 tantos) e un dos seus mellores receptores (23%). Xuvenil Teis, Club Vigo Voleibol, AD Cáceres e Intasa San Sadurniño son os equipos nos que formou con anterioridade o noso novo compañeiro. ¡Benvidos!\nPATROCINIOS RENOVADOS PARA ESTA 2014-15:\nAs empresas JEALSA, Náutico Boiro - Marina Cabo de Cruz e Redesyl acaban de confirmar a súa continuidade no proxecto do Boiro Voleibol de cara a vindeira tempada 2014-2015. En nome de toda a xunta directiva en particular e a familia do volei da nosa vila en xeral queremos enviar a nosa máxima gratitude por seguir apoiando a nosa causa e confiando no traballo que levamos a cabo. Sobra dicir que os nosos éxitos son tamén vosos, mil gracias. ¡O volei está de moda!\nJEALSA, Náutico Boiro e Redesyl seguirán co seu apoio esta 2014-15\nO NÁUTICO DA A CAMPANADA NA PRIMEIRA XORNADA DA CO...\nA COPA GALICIA TRAE Á CACHADA ÓS MELLORES EQUIPOS ...\nGERMÁN ROMERO E GABRIEL DEL CARMEN, REFORZOS DE NI...


O Auditorio do Concello acolle do 15 ao 18 de outubro as XXV Xornadas de Filosofía, que homenaxean a Jesús Mosterín | Noticias Vigo\nO Caballero reivindica a maior presenza desta disciplina no Bacharelato “polo seu valor esencial para o desenvolvemento individual e colectivo”.\nCaballero demandou unha maior presenza da Filosofía no Bacharelato “polo seu valor esencial para o desenvolvemento individual e colectivo”. Ademais, felicitou a Avelino Muleiro, presidente do Grupo Aletheia, coordinador das xornadas, por “a continuidade que lograstes dar a este imprescindible espazo para a reflexión”.\nMuleiro, pola súa banda, destacou a “gran sintonía que ten a ciudanía viguesa coas xornadas” e asegurou que o cartel destas “vodas de prata” é “inigualable, tanto polo nivel dos conferenciantes como polo da persoa á que se homenaxea”. Mosterín, lembrou, “é un dos filósofos máis selectos dos últimos anos, rivalizando con nomes como Ortega e Gasset e Unamuno, e traballou durante anos na consolidación destas xornadas, achegando sempre orixinalidade e sabedoría”.


[ALEVÍN FEMININO] C.B. ALLARIZ 48-54 PBB SAUDEVISIÓN|Clube Baloncesto ALLARIZ\n[ALEVÍN FEMININO] C.B. ALLARIZ 48-54 PBB SAUDEVISIÓN\nFeb 5, 2019 | crónicas\nEmocionante partido o vivido este domingo pola mañá no Minicipal de Allariz entre os equipos alevíns femininos de Allariz e Porriño.\nO encontro comenzou con moito ritmo por parte das alaricanas que tiñan dous obxetivos claros nas súas cabezas: o balance defensivo e o rebote.\nXa que este ano foi o terceiro enfrontamento entre este dous equipos, as alaricanas tiñan claro que para poder competir ante o gran equipo de Porriño non podían conceder canastas de contraataque ni tras rebote ofensivo, polo que se aplicaron a fondo e loitaron con uñas e dentes por cada balón.Chegouse o descanso cun axustado marcador de 22-24.\nTras o parón as verdinegras tiveron moita dificultade para anotar, tan so 2 puntos neste cuarto, pero mantiveronse no partido grazas a boa defensa . O quinto cuarto foi moi igualado e chegamos o derradeiro peíodo cun marcador de 32-38 con moito que decir.\nNo tramo final os ataques impuxeronse as boas defensas vistas ata ese momento e grazas o acerto no tiro exterior as alaricanas déronlle a volta o marcador chegando a porse 43-40; nese momento viuse na grada un ambiente inmellorable de ánimos e nervios, e tras un intercambio de canastas, as visitantes empataron o partido a 48 a falta de pouco máis de un minuto.\nXa cas «Bichas» o límite das forzas o equipo de Porriño conseguíu anotar varias penetracións que puxeron o marcador no resultado final de 48-54.Destacar o gran traballo das verdinegras neste encontro que é para estar moi orgull@s.


Galicia Magic Fest - Auditorio ABANCA\nInicio Sala de prensa Noticias O Auditorio ABANCA de Santiago acolle a segunda edición do festival internacional «Galicia Magic Fest»\tSala de prensa\nO Auditorio ABANCA de Santiago acolle a segunda edición do festival internacional «Galicia Magic Fest»\nvenres, 29 de decembro de 2017 Cultura\nAfundación volve exercer de anfitrioa da segunda edición do festival «Galicia Magic Fest», tras o éxito do ano pasado. O Auditorio ABANCA de Santiago de Compostela (Preguntoiro, 23) acollerá a celebración desta gala de ilusionismo mañá sábado 30 de decembro con dúas sesións, ás 18.30 e ás 21.00 h. As entradas para asistir están dispoñibles na web Ataquilla. com.\nII FESTIVAL INTERNACIONAL DE MAXIA «GALICIA MAGIC FEST»\nO mago galego Pedro Volta dirixe e presenta esta segunda edición do Galicia Magic Fest, un encontro internacional de ilusionistas que contará con algunhas das mellores magas e magos da actualidade.\nDesde Los Ángeles chega Tina Lenert, unha das magas máis prestixiosas internacionalmente. O seu número de maxia percorreu os cinco continentes e apareceu en centos de programas de televisión de todo o mundo.\nDesde Rusia chega a Galicia o Dúo Kibalyon, conformado por Inna Rudova e Guillermo Neumaye, especialistas en cambios de vestiario sorprendentes e ultrarrápidos. Percorreron festivais de todo o mundo e participaron en programas televisivos como Got Talent ou Le plus cabaret du monde en París.\nO mago arxentino Henry Evans tamén participará neste festival. É un referente dentro do sector do ilusionismo. Recibiu en 1995 a distinción de Mago do ano da Entidade Máxica Arxentina, e no ano 2000 acadou en Lisboa o Primeiro Premio de Cartomaxia do Campionato Mundial de Maxia.\nOutro ilusionista participante será FISM, socio de honra da convención das catro FFFF. Desde 2010 é un habitual como xurado internacional en diversas competicións e actúa habitualmente no Castelo Máxico de Hollywood.\nFinalmente, o mago español Arkadio tamén ofrecerá os seus trucos de maxia nesta cita. Recentemente chegado da House of Magic en Macao e do Castelo Máxico de Hollywood, presentará agora en Galiciao seu último espectáculo de grandes ilusións. Recibiu o coñecido como Oscar da maxia, o Mandrake d’ Or, e a Variña de Ouro de Montecarlo entre outros premios.


ponteareas hábitat saudable archivos - Comarcas na Rede\nTag: ponteareas hábitat saudable\nMagnífico papel do PonteBike Team no ‘Open de España de Enduro’\nO PonteBike Team de Ponteareas, presentado oficialmente hai pouco máis dunha semana, tiña xa a súa primeira cita esta pasado fin de semana en La Adrada, en Ávila, onde se disputaba a primeira proba do 'Open de España de Enduro' e a pasaba con nota. O equipo ponteareán desprazaba ata terras castelás aos seus corredores, da categoría junior, Ismael Romero Ucha e Pablo Porto Otero.\nA Concellería de Alumeado de Ponteareas consegue máis de 3 millóns dos fondos europeos FEDER\nA concellería de Vías, Obras e Alumeado do Concello de Ponteareas, que dirixe Chus Garrote deu conta da consecución de máis de tres millóns de euros do Instituto para Diversificación e o Aforro Enerxético (IDAE) –dependente do Ministerio para a Transición Ecolóxica– para a renovación total das instalacións de alumeado exterior en todo o concello.\nPonteareas inicia o proceso de humanización da rúa Redondela\nO concello de Ponteareas da un paso máis na mellora e transformación do núcleo urbano iniciando o proceso que rematará na humanización da rúa Redondela. O primeiro paso dado é poñer en coñecemento das empresas que poidan estar interesadas, da apertura do prazo de presentación de ofertas que estará aberto ata o 30 de outubro.


PROTOCOLO DE ACTUACIÓN EN CASO DE POSITIVO DE COVID-19 OU CONTACTO ESTREITO CUN POSITIVO | Concello de Cambados\nEstá vostede aquí: Inicio / PROTOCOLO DE ACTUACIÓN EN CASO DE POSITIVO DE COVID-19 OU CONTACTO ESTREITO CUN POSITIVO\nEn relación aos pacientes con resultado positivo (CASOS CONFIRMADOS):\nA) Deben manterse en illamento ata que as autoridades sanitarias ou o seu médico lles diga que poden abandonar este.\nB) Todo paciente positivo confirmado en laboratorio privado debe comunicarllo ao seu médico de cabeceira para activar protocolos.\nC) Todo positivo debe facer unha lista de contactos estreitos nos últimos días e poñela en coñecemento do seu médico de cabeceira ou do Centro de Seguimento de Casos (CSC) a través do ☎ 881 00 20 21.\nConsidérase “contacto estreito” calquera persoa que permanecese máis de 15 minutos a unha distancia inferior a dous metros dun paciente “positivo” sen as medidas de protección adecuadas.\nEn canto ás persoas que cumpran criterios para considerase “CONTACTO ESTREITO”:\nA) Deben manterse en confinamento no seu domicilio por un período de 14 días (contados desde o último día de contacto), gardando medidas de protección cos seus conviventes.\nB) Todo contacto estreito que estea a traballar debe pedirlle a correspondente baixa laboral ao seu médico de familia para manterse en confinamento.\nC) Se a un contacto estreito se lle fai PCR e esta é negativa, debe manter igualmente o confinamento ata cumprir os 14 días desde o último día de contacto co paciente diagnosticado como Covid positivo.\nD) Os contactos de “contactos estreitos” non se consideran tamén “contactos estreitos” dun positivo; co cal, non deben estar en confinamento, só gardar as medidas de distancia social, hixiene e uso de máscara que todos deberiamos respectar e cumprir.\nE) Por protocolo do Sergas, só se lles fan PCR aos contactos conviventes (sintomáticos ou non) e aos “contactos estreitos” non conviventes que presenten síntomas.\nF) O persoal médico do centro de saúde realiza a petición con base nestes protocolos, pero nin decide nin pode influír en cando se realizará a proba!\nEn canto ás persoas con clínica SOSPEITOSA de Covid-19:\nA) Se alguén ten clínica compatible ou sospeitosa de ser debida a Covid-19, NON DEBE ACUDIR DIRECTAMENTE ao seu CENTRO DE SAÚDE. Debe contactar telefonicamente co centro ou co CSC (Teléfono: 881 00 20 21) para realizar desta maneira unha primeira consulta e indicaráselle (dependendo dos seus síntomas) se é necesario unha consulta presencial ou non.\nB) Se alguén está en espera para facer a proba por ter clínica compatible con Covid-19, debe manterse en illamento ata ter o resultado e que este sexa negativo.\nC) Se, a pesar de ter unha primeira PCR (-) os síntomas continúan sendo de alta sospeita, realizarase unha nova proba ás 48 horas e deberá permanecer en illamento ata o resultado desta segunda proba.\nCSC: Central de Seguemento de Contactos\nTodos os posibles casos de Covid-19 recibirán unha chamada telefónica da Central de Seguimento de Contactos. A finalidade desta chamada é realizarlles unha enquisa epidemiolóxica e identificar as persoas coas que mantiveron contacto estreito.\nA cada unha das persoas que tivo este tipo de contacto chamaráselles tamén por teléfono, para identificalas de maneira precisa, realizarlles unha enquisa epidemiolóxica e iniciar a partir dese momento un seguimento continuado.\nEstas chamadas realizaranse desde un teléfono que comeza por 981 219 ***, polo que se vostede recibe unha chamada desde ese número, por favor contéstea.\nNo caso de que teña unha chamada perdida desde ese número, por favor devolva esa chamada en horario de 9 a 22.\nNo caso de que reciba un SMS solicitándolle que se poña en contacto, chame ao número que se lle indica seguindo as instrucións do SMS.\nCSC: Central de Seguemento de Contactos 881 00 20 21\nRECOMENDACIÓNS ANTE O COVID-19\nQue todo paciente positivo se poña en contacto co Servizo Municipal de Emerxencias do Cambados para activar a recollida selectiva de residuos ou realizar a compra de alimentos e productos de primeira necesidade, así como resolver dúbidas en canto a medidas de protección para conviventes ( Teléfono: 986 52 49 50).\nSigamos mantendo as medidas de distancia social, hixiene de mans e uso de máscara. Só así poderemos evitar que a epidemia se siga estendendo.


Inírida é un concello de Colombia, capital do departamento de Guainía, así como a súa cidade máis poboada. A temperatura media é de 25 °C.\nIpiales é un concello colombiano que se atopa no departamento de Nariño. Atópase sobre a fronteira con Ecuador, no Nó dos Pastos, no altiplano andino, relativamente preto da costa do océano Pacífico, ó pé de monte amazónico e á liña equinoccial, ...\nLeticia é un concello colombiano que se atopa no extremo sur do país. É a capital do departamento do Amazonas. Malia estar arredada dos principais centros urbanos do país, sen comunicación por estrada, constitúe un nexo comercial importante co Br ...\nManizales é un concello colombiano, capital do departamento de Caldas. Atópase no centro oeste de Colombia, na rexión paisa, sobre a Cordilleira Central dos Andes, preto do Nevado do Ruiz. Forma parte do chamado Triángulo do café. Ten unha poboac ...\nMontería é un concello colombiano, capital do departamento de Córdoba. Atópase ó noroeste do país na rexión Caribe Colombiana, a beiras do río Sinú, polo que é coñecida como a "Perla do Sinú". É considerada a capital gandeira de Colombia, anualme ...\nNeiva é un concello colombiano, capital do departamento de Huila. Xace entre a cordilleira Central e Oriental, nunha chaira sobre a marxe oriental do río Magdalena, no val do mesmo nome, cruzada polo río Las Ceibas e o río del Oro. A súa extensió ...\nPasto é un concello colombiano, capital do departamento de Nariño, cuxa cabeceira municipal ostenta o nome de San Juan de Pasto. Atópase no suroeste do país, na rexión andina. Durante a época prehispánica formou parte do Imperio Inca, asemade, fo ...\nPopayán, oficialmente Asunción de Popayán, é un concello colombiano, capital do departamento do Cauca. Atópase localizado no val de Pubenza, entre a Cordilleira Occidental e Central ó suroeste do país. A súa extensión territorial é de 512 km², a ...\nQuibdó é un municipio colombiano, capital do departamento do Chocó e unha das poboacións máis importantes na Rexión do Pacífico Colombiano. A cidade atópase nunha das rexións máis biodiversas de Colombia, preto de grandes reservas ecolóxicas como ...\nRiohacha é un concello colombiano, capital do departamento de La Guajira. Atópase na costa do mar Caribe, no delta do río Ranchería. É o segundo concello con maior extensión territorial no seu departamento e constitúe unha vasta engrenaxe de enti ...\nSan José del Guaviare é un concello colombiano, capital do departamento de Guaviare. Comezou a formarse en 1960, vinculado ás actividades colonizadoras da rexión selvática e como núcleo de apoio ás mesmas. En 1976, recibiu o status de concello e ...\nSincelejo está situada ao noroeste do país, na Rexión Caribe colombiana, concretamente na subrrexión das Sabanas, no departamento de Sucre. Coñécese tamén polos nomes de San Francisco de Asís de Sincelejo, La Capital de la Sabana, La Ciudad del D ...\nTunja é un concello colombiano, capital do departamento de Boyacá, que se atopa sobre a cordilleira oriental dos Andes, a 130 km ó nordés de Bogotá. É a cidade capital máis alta do país. Tunja foi construída sobre Hunza, unha das capitais da conf ...\nTurmequé é un concello colombiano que se atopa na provincia de Márquez, no departamento de Boyacá. Atópase a unha distancia de 45 km de Tunja. Este concello limíta polo oeste con Ventaquemada, polo leste con Úmbita, poolo norte con Nuevo Colón e ...\nValledupar é un concello colombiano, capital do departamento do Cesar. É a cabeceira do concello homónimo, o cal ten unha extensión de 4493 km2, 483 250 habitantes e xunto á súa área metropolitana reúne 662 941 habitantes, está conformado por 25 ...\nYopal é un concello colombiano, capital do departamento de Casanare. A súa extensión territoral é de 2595 quilómetros cadrados, e sitúase a 335 quilómetros do distrito capital de Bogotá. Fundada por colonos boyacenses en 1915, é unha das capitais ...\nKinshasa é a capital e maior cidade da República Democrática do Congo. Cunha poboación de 8.5 millóns, é tamén unha das máis poboadas da África subsahariana. Cidade de contrastes, con zonas residenciais, comerciais e universitarias xunto a barrio ...\nMuanda ou Moanda é unha cidade que fica na costa do océano Atlántico na desembocadura do río de Congo na República Democrática do Congo. É unha cidade situada na Provincia do Baixo Congo e ten unha poboación de 50 000 habitantes. Muanda é coñecid ...\nDaegu ou Taegu é unha cidade de Corea do Sur situada no sueste do país. Constitúe unha cidade metropolitana, polo que o seu nome completo é Cidade Metropolitana de Daegu. O nome de Taegu vén da anterior forma de transliteración: Taegu Kwangyŏksi. ...\nSeongnam é unha cidade de Corea do Sur, a segunda máis poboada do país. Seongnam sitúase no noroeste do país, na provincia de Gyeonggi, actuando como un satélite da capital, tan só a 26 km ao sueste de Seúl, próxima ao río Han. Dada a súa proximi ...\nAbidjan ou Abidján, capital do departamento do mesmo nome, é a cidade principal de Costa do Marfil, e foi a capital do país entre 1934 e 1983). En 2003 tiña 3 000 de habitantes. Situada na lagoa de Ébrie, a carón do Golfo de Guiné é un importante ...\nČakovec é unha cidade do norte de Croacia, a segunda máis setentrional do país. Está situada na zona central da rexión de Međimurje, entre os ríos Mura e Drava. Segundo o censo do ano 2001 a súa poboación é de 15790 habitantes. Destes, a maioría ...\nMetković é unha cidade do distrito de Dubrovnik-Neretva, no sur de Croacia. A súa poboación era de 13.873 habitantes ano 2001, e o total do concello acadaba 15.384 moradores.\nOsijek, cidade croata, e a capital da rexión de Osijek e da Baranja e a cidade máis importante da Esclavonia. É sede universitaria. Con 114.616 habitantes 2006, Osijek é o cuarto centro urbano de Croacia.\nŠibenik é unha cidade croata na costa do mar Adriático. Ten unha poboación de 46.372 habitantes. É capital do condado do mesmo nome.\nZadar é unha cidade croata na costa do mar Adriático. Ten unha poboación de 81.688 habitantes. É capital do condado do mesmo nome.\nBaracoa, chamada tamén a Cidade Primada, é unha cidade situada na provincia de Guantánamo. É o máis antigo asentamento da illa establecido polos colonizadores españois, de aí o seu alcume de Ciudad Primada. En 1518 recibiu o título de cidade. Foi ...\nHolguín é unha cidade de Cuba, capital da provincia homónima desde 1976. Até entón formou parte da antiga provincia de Oriente. Era coñecida historicamente como a Cidade dos Parques, pero a fin de evitar a confusión con Bucaramanga, que recibe ta ...\nLa Lisa é un dos 15 municipios da provincia da Habana, en Cuba. Xurdiu da división político-administrativa realizada no país en 1976, antes desa data estaba integrado no municipio de Marianao. En 2017 tiña unha poboación de 142 124 habitantes.\nAabenraa, en danés Åbenrå, é o nome que recibe unha cidade dinamarquesa de 22 000 habitantes, capital do condado de Xutlandia do Sur na rexión de Nordslevig, situada no fiorde do mesmo nome. Literalmente, o seu nome significa "costa aberta", a fo ...\nAalborg ou Ålborg é unha comuna e cidade de Dinamarca, capital da rexión de Nordjylland, na península de Xutlandia. Ten unha poboación de 162 381 habitantes, sendo a cuarta máis poboada de Dinamarca.\nOdense é unha comuna e cidade de Dinamarca, situada na rexión de Syddanmark, na illa de Fionia. Ten unha poboación de 172.512 habitantes, sendo a terceira cidade máis poboada de Dinamarca.\nRibe é unha cidade de Dinamarca. ano 2005 tiña 18.000 habitantes. Ata o 1 de xaneiro de 2007 foi a capital do condado de Ribe, actualmente pertence á Rexión de Syddanmark. O documento máis antigo que fai referencia á localidade é de 854, como un ...\nRudkøbing é unha pequena cidade danesa que é a capital da illa e do municipio de Langeland. En 2018 tiña 4 671 habitantes, cunha densidade de poboación nese ano de 16 hab. / km 2.\nRoseau é a capital de Dominica e a súa cidade máis antiga e importante. Segundo o censo de 2007 ten unha poboación de 16.582 habitantes.\nAmbato é unha cidade localizada nos Andes centrais de Ecuador. A carón das marxes do Río Ambato, a cidade tamén se asenta entre varias montañas altas. É a capital da provincia de Tungurahua, cunha altitude media de 2.577 metros sobre o nivel do m ...\nGuayaquil, oficialmente Santiago de Guayaquil, é a cidade máis poboada de Ecuador, capital da provincia de Guayas. Situada no centro do país, o leste da cidade está na beira do río Guayas, a uns 20 quilómetros da súa desembocadura no Océano Pacíf ...\nDubai é unha metrópole que ocupa aproximadamente o 20% do territorio do Emirato de Dubai, un dos sete que integran os Emiratos Árabes Unidos dende 1971. Está localizada ao longo da franxa costeira do emirato e é a cabeceira da área metropolitana ...\nMassaua, é unha cidade de Eritrea, capital do distrito homónimo, na rexión de Semenawi Keyih Bahri. É o principal porto de Eritrea e está xeralmente considerada como a segunda cidade por importancia do país, despois da capital, Asmara. Foi a capi ...\nA primieira referencia escrita da vila data de 1214, referíndose a ela como unha propiedade da familia Bocskay. Aparece rexistrada ese ano como Becheka, en 1299 como Bachka, en 1323como Buchka, en 1332 como Bachka. En 1918 formou parte de Hungría ...\nBanská Bystrica é unha cidade de 82 100 habitantes, situada no centro de Eslovaquia, a rentes do río Hron.\nBojnice é unha vila histórica sita no centro de Eslovaquia ao norte do río Nitra, preto de Prievidza. ano 2013 tiña unha poboación de 4.921 habitantes. Bojnice é unha vila principalmente coñecida polas súas atraccións turísticas. Posúe o parque z ...\nBratislava é a capital e maior cidade de Eslovaquia. Ten 432.864 habitantes e está situada á beira do Danubio, preto das fronteiras con Austria e Hungría. Áchase a uns 60 km de Viena, o que converte a estas cidades nas capitais de país máis próxi ...\nHrkovce é un concello de Eslovaquia da rexión de Nitra no distrito de Levice. En 2001 tiña 339 habitantes, 196 húngaros e 140 eslovacos. O alcalde é Géza Nagy. Está situada a catro quilómetros ao noroeste da cidade de Šahy. Aínda que hai restos a ...\nMoitos dos edificios históricos preservados teñen 770 anos de existencia. A primeira vez que foi nomeado, foi no documento da doazón do rei Andrés II. Orixinariamente Mošovce constaba de dúas partes: A primeira Machyuch estaba situada no lugar do ...\nKoper é unha cidade de Eslovenia, sita no litoral norte da península de Istria, que contaba ano 2006 con 24.704. O distrito de 311.2 km2. tiña 49.206 habitantes no 2004. É unha cidade bilingüe, en esloveno e italiano. Está dotada do único porto c ...\nLiubliana é a capital de Eslovenia, situada entre os ríos Ljubljanica e Sava. A súa poboación é de 310.000 habitantes.\nMurska Sobota é unha cidade de Eslovenia, capital da rexión tradicional de Prekmurje, no noroeste do país, limítrofe con Austria e Hungría. Ten unha poboación de 20.000 habitantes. O seu nome provén dun río próximo, o Mura.\nNovo Mesto é unha cidade de Eslovenia. Consonte a Oficina Estatística da República de Eslovenia, o seu municipio ten unha área de 298.5 km², e segundo o censo de 2002 tiña 40.925 habitantes. É considerada como o centro económico e cultural da Bai ...


BIBLIOTECASOFÍA: O DIARIO DE ANNA FRANK NO DÍA INTERNACIONAL DA PAZ\nO DIARIO DE ANNA FRANK NO DÍA INTERNACIONAL DA PAZ\nA lectura (ou relectura) desta obra non pode deixar indiferente a ninguén. Dende logo, non estamos ante un libro máis dos que lemos mensualmente no noso Club. Por iso, saltándome esta vez o costume de falar a través de Socas, quixera abrir o meu corazón.\nEstes días, preparando a vindeira sesión do 10 de febreiro, mergulleime no universo desta rapaza que morreu coa idade que ten a miña filla e moitos de vos. Lín de novo o Diario, devoreime unha nova versión en cómic que vos recomendo e que recorre os antecedentes da historia así como o triste final da mesma.\nE, por último, voltei ver a película dirixida por George Stevens en 1959. O pai de Anna, o único supervivente dos oito agochados, quixo que a protagonizara Audrey Hepburn polos paralelismos vitais entre a súa filla e a actriz, así como o seu parecido físico. Pero entón a actriz xa contaba con 30 anos... e, con gran pesar, declinou a invitación de meterse na pel dunha moza que sufriu o mesmo inferno, na mesma cidade que ela, e coa súa mesma idade.\nA miña filla viaxa dentro de pouco a Amsterdam e, por suposto, ten moitas ganas de visitar "a Casa de atrás", que é como chamaban os alí agochados ao piso onde permaneceron a salvo durante máis de dous anos. Non esquecemos que oito persoas poideron estar alí (en menos de 70 m2) grazas a axuda dos chamados "benfeitores", holandeses non xudeus que, con grande risco das súas vidas, alimentábanos e mantíñanos ao tanto dos avances da guerra.\nCando pensas que foron delatados e, por conseguinte, apresados e levados a campos de concentración, onde sufriron todo tipo de pensalidades e acabaron morrendo (todos menos Otto) case a piques de ser liberados, podes pensar que todo o seu sacrificio e todas as súas vivencias na Casa de atrás foran inútiles. Como ás veces dicía Margot Frank, moi desanimada, case era mellor que os colleran e todo rematara. Pero logo me paro a pensar que se non, non habería Diario, e que pagou a pena permanecer agochados, tentar de sobrevivir, mirar ao futuro con esperanza. Así o encarou a propia Anna, así o quixo transmitir no seu libro, unha verdadeira testemuña de que no medio das peores situacións, o ser humano aférrase a vida. E sempre os xoves teñen algo que dicir. Ela queixábase de que os maiores da Casa xa tiveron a súa oportunidade de disfrutar da vida, do amor, da natureza, dos libros. E que tanto a súa irmá, como Peter, o seu descuberto amor, non a tiñan. Pero as súas palabras dirixidas a Kitty, o seu diario, nos animan a todos a vivir máis e mellor, Aproveitando os agasaios da vida e loitando para facer deste mundo un sitio onde xamais poidan repetirse holocaustos coma este. É unha feliz coincidencia que hoxe sexa o Día Internacional da Paz.\nSinto poñerme tan solemne. Pero espero con afán que o Diario vos remova por dentro tanto coma a mín. E que poidamos ter unha fantástica sesión, da que espero que logo saian máis lecturas, nun itinerario lector sobre a deportación e o holocausto do que xa iremos falando.\nPublicado por Socas ás 20:03\nEtiquetas: Anna Frank, Día Internacional de la Paz\nAna Seco 01:11 do 1 de febreiro de 2015\nGraciñas, Pilar, por facer que abramos os ollos.\nSESIÓN DO NOSO CLUB\nFERROLÁNS DO ANO


A Deputación de Ourense abrirá en A Rúa a súa delegación en Valdeorras - Diputación Provincial de Ourense\nA Deputación de Ourense abrirá en A Rúa a súa delegación en Valdeorras\nOurense, 19 de decembro de 2019.- A Deputación de Ourense contará en 2020 cunha sede administrativa en Valdeorras, no municipio da Rúa. Así o confirmou hoxe o presidente do goberno provincial, Manuel Baltar, na visita realizada ao concello rues, onde ser situarán as oficinas da primeira delegación da Deputación de Ourense, unha petición realizada no seu momento polo alcalde deste concello e membro do goberno provincial, Álvaro Fernández, e que figura contemplada no Plan de Mandato 7273 do presidente Baltar.\nO obxectivo desta nova sede administrativa, que abrirá ás súas portas ao público ao longo do ano 2020, é, segundo explica Manuel Baltar, "ter un punto de encontro e atención para a veciñanza, os concellos da comarca e os diferentes colectivos sociais, empresariais e culturais de Valdeorras". Baltar, quen analizou hoxe co alcalde da rúa e membros do seu equipo de goberno o estado dos proxectos de cooperación actuais e futuros entre a Deputación e o concello rues, dixo que coa apertura desta delegación "gañaremos en proximidade á cidadanía e en maior celeridade na tramitación de procedementos administrativos, tanto para os concellos da comarca como para as asociacións e colectivos que traballan neste importante ámbito da nosa xeografía ourensá, como é Valdeorras".\nManuel Baltar salientou a importancia "de impulsar medidas de apoio a Valdeorras, como estas novas oficinas, que permitirán acurtar distancias administrativas e favorecer unha maior axilidade nos trámites e xestións públicas e privadas coa administración provincial, dentro dese eixe estratéxico polo que traballamos: a visión integral de provincia", expresou o presidente Baltar.\nA apertura da sede da Deputación en Valdeorras –que estará situada no núcleo urbano da Rúa- está contemplada no Plan 7273, que inclúe 124 medidas con retos concretos que se veñen cumprindo no mes, día e hora planificados. Este programa, presentado por Manuel Baltar para gobernar a provincia durante o mandato 2019-2023, é a folla de ruta que marca as pautas a seguir durante os vindeiros catro anos, "con realidades ambiciosas para unha provincia que vivirá momentos históricos como a chegada da alta velocidade, a apertura do Centro Galego de Formación Profesional, a celebración dos cen anos da Xeración Nós, ou a posta en valor dos camiños de Santiago que percorren a provincia, con motivo do Xacobeo 2021, entre outras moitas iniciativas recollidas neste documento elaborado con planificación e previsión co obxectivo de seguir mellorando Ourense", comenta Manuel Baltar.


300 carballos galegos con mellora xenética son doados pola Fundación Juana de Vega - Campo Galego\nInicio / Forestal / 300 carballos galegos con mellora xenética son doados pola Fundación Juana de Vega\n300 carballos galegos con mellora xenética son doados pola Fundación Juana de Vega\nCampo Galego - 22/02/2019\nActo celebrado este venres na Fundación Juana de Vega\nA Fundación Juana de Vega presentou hoxe os resultados do proxecto de investigación para a mellora xenética do carballo autóctono e entregou 300 exemplares de carballos autóctonos a diferentes institucións: as comunidades de montes veciñais de Teis e de Monte Xalo, a Sociedade Galega de Historia Natural, a Fundación Eduardo Pondal, a Fundación Fragas do Mandeo e a Asociación pola Conservación do Ecosistema Forestal Galego. No acto de entrega estiveron presentes Enrique Sáez Ponte, presidente da Fundación Juana de Vega; Manuel Rodríguez Vázquez, director xeral da Axencia Galega de Calidade Alimentaria (Agacal), e Enrique Martínez Chamorro, director do Centro de Investigación Forestal (CIF) Lourizán, da Xunta de Galicia.\nO acto enmárcase no proxecto de investigación impulsado e financiado pola Fundación Juana de Vega e que desenvolveu desde 2015 o CIF Lourizán da Xunta de Galicia, para mellorar a xenética do carballo galego co obxectivo de sentar as bases para a produción de planta certificada e promocionar o uso do carballo autóctono, unha árbore que está sendo substituída por carballos foráneos.\nNo acto estiveron presentes o presidente da Fundación Juana de Vega, Enrique Sáez, e máis o director xeral da Agacal (Axencia Galega de Calidade Alimentaria), Manuel Rodríguez Vázquez, e o director do Centro de Investigación Forestal (CIF) Lourizán Enrique Martínez Chamorro. Enrique Sáez puxo de manifesto a súa satisfacción como presidente da Fundación por formar parte deste proxecto, co que se conseguiu alcanzar a trazabilidade do mellor carballo galego.\nSelección dos mellores carballos a partir de 24.000 landras\nPola súa banda, o director da Agacal quixo agradecer o compromiso da Fundación Juana de Vega pola súa implicación na recuperación do patrimonio autóctono galego, desde a oliveira ata a mazá de sidra, o castiñeiro, a uva de Betanzos e agora tamén o carballo, establecendo os alicerces para subministrar ao sector alternativas para non abandonar as fincas rústicas. “Galicia é o que é pola nosa singularidade, o noso territorio e a xenética das nosas especies naturais, polo que é importantísimo protexelo de cara ás xeracións futuras”, sinalaba Manuel Rodríguez, para engadir que non se trata só dunha cuestión de identidade, senón tamén de motor económico para o desenvolvemento rural.\nO encargado de presentar os resultados do proxecto foi o director do CIF Lourizán, que indicou que o carballo é a especie autóctona máis importante de Galicia en canto a superficie ocupada, pero con poboacións moi envellecidas, o que facía necesario crear unha poboación de conservación para protexelo. O proxecto consistiu na recollida de 24.000 landras en dez rodais selectos de Quercus robur L. para a súa posterior xerminación e cultivo en dous viveiros asociados a Vifoga (Asociación de Viveiros Forestais de Galicia). As landras foron cultivadas nestes viveiros durante dous anos, momento no que se seleccionaron os mellores exemplares, en concreto 3.615 carballos, implantados en catro fincas de titularidade da Xunta de Galicia en Trasmiras, Chantada, Santa Comba e Lourizán.\nEstas parcelas, rexistradas como campos de plantas nai de Galicia, servirán para a conservación, selección e multiplicación do material forestal identificado procedente de sementes con certificado patrón dos rodais selectos.\nPor outra banda, o Centro de Investigación Forestal de Lourizán, está a ensaiar técnicas de cultivo in vitro para a posterior multiplicación e comercialización de planta certificada de carballo autóctono de Galicia a partir dos exemplares seleccionados neste proxecto.\nEntre os resultados acadados está o rexistro como campos de plantas nai de catro parcelas públicas -con plantas seleccionadas de rodais selectos- que serven como fonte de material de base de calidade asegurando a súa adaptabilidade e mellorando a calidade das plantacións forestais de carballo (crecemento, fuste, calidade da madeira, resistencia, etc). En segundo lugar, a creación dunha oferta privada por parte de viveiros forestais de Galicia, de material vexetal que permita plantar estas árbores en leiras privadas ou en intervencións públicas en parques e xardíns urbanos e periurbanos. E por último, dispoñer de material de base para o ensaio do cultivo in vitro do carballo autóctono.\nComo lle afectará o cambio climático aos carballos e rebolos en Galicia?\nCurso básico de viticultura e enoloxía


, Categorias: Carreira,\nOs subgrupos A1 e A2 que cambian de tramo 0 a 1 entrarán na nómina de novembro con efectos 1 de setembro\nReunión da Mesa de Seguimento do Acordo de Medidas Organizativas: reclasificacións\nREUNIÓN MEDIDAS ORGANIZATIVAS\nInformamosvos que na nómina deste mes (xullo) vaise incluir a suba adicional do 0,25% recollida no acordo de retribucións para o persoal das AA.PP. e que ten efectos desde o 1 de xullo. Achegamos o resume coas retribucións do persoal funcionario da AEAT, xa actualizadas.\nACLARACIÓNS SOBRE AS RECLASIFICACIÓNS\nComo xa sabedes, na AEAT estamos nun proceso para a adopción das medidas extraordinarias e singulares de adecuación dos postos de persoal funcionario na AEAT, medidas que debían ser ratificadas polo 75% do persoal da AEAT antes do 15 de setembro. A aplicación destas medidas suporá unha serie de reclasificacións debido a necesidades organizativas da propia Axencia. Moitos de vós estadesnos a preguntar nestes días o que supón a reclasificación, e as subas que ides ter. Por ese motivo tratamos de explicar nesta nota unha serie de cuestións básicas pero á vez importantes para coñecer a nosa situación administrativa e o que nos pode supoñer a reclasificación.\nLembrade que os empregados públicos con fillos, descendentes ou persoas suxeitas a súa tutela ou acollemento de ata 12 anos de idade (incluido o ano no que o menor cumpra 12 anos) teñen ampliación da xornada intensiva desde o 1 de xuño ata o 30 de setembro de cada ano.\nMESA DO PEIA 2017: MÁIS DO MESMO\nFomos convocados á segunda reunión para tratar o PEIA 2017. Se xa nos parece insultante que a Administración espere ao mesmo comezo da reunión para entregar unha nova proposta, aínda é peor cando esta non mellora en case nada á que nos entregou o primeiro día. Esta proposta é inaceptable para nós e pensamos tamén que debería ser para os que asinaron o PEIA en anos anteriores: ‐ O número de horas a realizar é de 28 (lembrade que o ano pasado foron 12,¡ estamos a falar de máis do dobre!) ‐ Os pagos a conta seguen inalterables, igual que hai tres anos ‐ Introdúcese un novo tramo de obxetivos pero as garantías retributivas pasarían a ser as mesmas que as do ano pasado en caso de cumprimento máximo. ‐ Non se introduce ningún criterio de proporcionalidade entre grupos (será que non interesa) nin sabemos se as áreas participan todas do mesmo xeito. ‐ Intróducese un parágrafo para referirse ao persoal laboral pero sen garantías de nada (lembrade que o ano pasado estes compañeiros quedaron sen cobrar unha parte do PEIA) ‐ Nin sabemos, coma sempre, nin as cantidades que se van repartir nin o criterio. ‐ E, sobre o que mais nos interesaba, a Carreira Administrativa, a AEAT nin se pronuncia\nNo día de onte asistimos á xuntanza da Mesa de Carreira Administrativa, para tratar, entre outros aspectos os permisos de promoción interna. Como xa sabedes, ata agora só tiñamos regulado o permiso retribuido dun mes de duración para preparar o segundo exame ao CTH. Neste ano, cando xa se comezou a falar de que o resto dos corpos tiñan que ter dereito tamén a algún permiso para estudar foi cando se concederon dous días para preparar Axentes e 14 días para o acceso ao Corpo Executivo do SVA, medidas transitorias que se melloran neste acordo.\nEsiximos a reactivación do Acordo de Carreira pois entendemos que se hai cartos para o PEIA tamén os pode haber para realizar as reclasificacións que nos deben desde o ano 2010.\n¿Onde vai a nosa Carreira Administrativa?\nDesde hai moito tempo estamos loitando para que a AEAT convoque de xeito formal e coas debidas condicións legais, a Mesa de Seguimento do Acordo de Carreira Administrativa. Temos solicitada a reunión en multitude de ocasións, tanto de xeito verbal coma por escrito, pois queremos esixir á Dirección da Axencia que cumpra o Acordo asinado.\nMESA DE CARREIRA ADMINISTRATIVA 27 NOVEMBRO\n-Recuperación dos tramos de carreira para o persoal que perdeu retribucións a consecuencia de resultar adxudicatario de postos de concurso ou panel.\n-Reclasificacións do Acordo de Carreira Concursos/Panel pendentes de resolver a día de hoxe\n-Incorporación de persoal doutros organismos en comisión de servizos


O CONCELLO CONVOCA O "I CONCURSO DE BELÉNS. CIDADE DE NARÓN"\nEstá aberto a todos os veciños. O prazo de inscrición comeza hoxe e remata o día 15 de decembro\nO Concello de Narón, dende a Concellería de Emprego, Novas Tecnoloxías e Protocolo, convoca o “I Concurso de beléns. Cidade de Narón”. O obxectivo principal é o de promover as manifestacións culturais de arraigo e tradición popular que terán lugar nas próximas festas do Nadal. Tradicións, que como apuntou a Concelleira de Protocolo, Paloma González, “dende o Partido Popular consideramos que non só non se deben perder, senón preservar e potenciar a súa riqueza cultural”.\nNo I” Concurso de Beléns” poderán participar todas as persoas pertencentes ó termo municipal de Narón, así como todos os seus colectivos, centros escolares, asociacións de veciños, entidades relixiosas, comercios, etc. Para facelo, deberán inscribirse no rexistro do Concello a partires de hoxe, día 18, e ata o día 15 de decembro, entregando o impreso que se lles facilitará no propio Consistorio ou que poderán descargar da páxina web www.naron.es.\nNa creación dos beléns, valorarase o traballo manual realizado e a orixinalidade da montaxe, baseándose en criterios como os usos dos materiais, presentación artística, adecuada iluminación, paisaxe natural ou correcta imitación. Os beléns poderán ser de calquera tamaño e como mínimo deberán presentar tres escenas diferentes. Como o obxectivo é o de preservar a tradición, o Concello decidiu non mover os beléns do lugar onde foron creados, respectando o seu entorno, polo que será o propio xurado o que se desprace ás casas ou locais dos participantes para valorar a súa obra. Estas visitas, previamente concertadas con cada participante, produciranse do día 20 ó 23 de decembro. Trala deliberación do resultado, farase entrega dos galardóns nun acto público, cuxa data está aínda por determinar.\nO concurso establece tres premios. O gañador do primeiro premio recibirá una cámara de fotos dixital de 12 mp. O segundo premiado unha Nintendo DS e o terceiro un decodificador de televisión terrestre dixital. Paloma González declarou afrontar con moita ilusión esta nova iniciativa, que espera teña una ampla resposta e sente bases en Narón para poder repetirse en anos sucesivos. Asemade, agradeceu a colaboración de Hipermercados Froiz, Cadena Cope Ferrol e do Centro de Promoción Social San José Obrero que participan activamente na organización do concurso.


RamonRozas: O río da vida\nPoucos escritores do noso tempo teñen a capacidade de compoñer un retablo de tanta actualidade nas súas novelas como Diego Ameixeiras. Os seus últimos proxectos literarios procuran o capricho da inspiración nas nosas rúas, nas páxinas dos nosos xornais, nas imaxes dos noticieiros ou nas conversas ao pé da rúa compoñendo, deste xeito, un fresco da actualidade dende o vigor que so a literatura é quen de acadar. Fain uns poucos días a escritora brasileira Nélida Piñón nun faladoiro en Pontevedra dixo que a literatura necesita do tempo para interpretar o que acontece no noso contorno, e que esa visión é moi necesaria para entender uns feitos que moitas veces non somos quen de albiscar. Diego Ameixeiras ten, dende o meu punto de vista, o mérito de desfacerse dese paso do tempo, facendo a súa interpretación da realidade dende o intre mesmo no que suceden os feitos que forman parte do relato.\nCoas súas derradeiras publicacións o autor pon de relevo como un escritor anda sempre na procura da mellora, de facer co seu ecosistema literario medre e se vaia facendo máis sólido. Cando un recupera o folgo ao rematar de ler ‘Matarte lentamente’, dase conta da capacidade que Diego Ameixeiras ten para acadar esa meta, para amosar unha evolución na súa escrita que o fai manterse dentro deste xénero como o máis sobranceiro das nosas letras. A recreación de ambientes, o perfil dos personaxes, a implicación das tramas entre sí, e esa suxeición permanente coa realidade, son armas máis que suficientes para defender esa posición de primacía.\nAdoita Diego Ameixeiras plantexar as súas historias dende a confluencia de relatos. Do mesmo xeito que na propia vida temos un ir e vir de xentes, de protagonistas tantas veces anónimos nas historias do real, neste libro acrecéntase esa sensación de historias anudadas e de camiños que se van mergullando uns nos outros para chegar a un foz que debemos atravesar obrigados polo autor. O paso por ese desfiladeiro vainos a enchoupar en sangue, pero tamén na miseria dunha sociedade condenada a súa propia mutilación. Nela, a xente vese atrapada polas súas conductas, polos seus actos, aínda que sempre aparezan sometidos polas leis que emanan do conxunto. Un insectario onde o canibalismo dos protagonistas agroma de xeito abraiante dende o cotián.\nNestas historias nas que asoman clara filias tarantinianas dende a súa formalidade, despréndese ese arrecendo de fondo que sempre deixa a novela negra á que sempre aparece vencellado Diego Ameixeiras. Bo lector de clásicos, poñamos á cabeza a Dashiell Hammett, o cortante fío dunha contundente linguaxe fai abrollar esa percepción de sequedade que tamén busca como asfixia necesaria dentro dunha pretendida atmosfera. Unha linguaxe que vai deixar ante nós historias de abortos en adolescentes, de tráfico de drogas, de accións preferentes, de pasados que regresan ao presente ou de relacións que van podrecendo... en definitiva, toda unha xeira de accións que van achegando o caudal necesario ao río da vida. Un río que nos vai arrastrando e que Diego Ameixeiras converte en novela. ‘Matarte lentamente’ convértese nun afluente máis nese proxecto case amazónico de renovación dunha linguaxe narrativa que se botaba en falta na nosa escrita como parte dun xénero, pero tamén un xérmolo máis no proxecto persoal de afrontar a realidade dende os ollos do escritor, dende a mirada da literatura, e que tan ben lle fai aos libros, pero tamén a esta sociedade cada vez máis salvaxe e escura.\nPublicado no Progreso de Lugo 21/12/2013\nPublicado por Ramón Rozas en 2:36


Caldelao de Caldelas: 02-mar-2007\nOs matrimonios homosexuais e a moral do PP\nNestes días ven de debatirse no Congreso dos Deputados unha Iniciativa Lexislativa Popular (ILP) promovida por HazteOir.org e o Foro de la familia para derogar os matrimonios entre persoas do mesmo sexo e que só os matrimonios heterosexuais poidan adoptar cativos/as. Foi rechazada xa que votaron a favor PSOE, PNV, ERC, CC, IU, Grupo Mixto, dous diputados de CiU e unha drputada do PP, Celia Villalobos, o que provocou que o seu partido a multara. En contra posicionuse o PP e Unió Democrática de Catalunya, mentres varios deputados de CiU se abstiveron.\nPodédesme crer, de verdade, que neste tema, como nalgúns outros, intento reflexionar e profundizar en todos os seus aspectos e facer un exercicio de empatía cara os que defenden cun fervor un tanto exacerbado que o matrimonio só debe ser entre dúas persoas de distinto sexo. Pero non logro entender o porque desta postura tan radical e tan pouco solidaria.\nE o que menos entendo é esta postura tan radical e empapada de clericalismo rancio do Partid o Popular. Tampouco entendo como algunha xente que comulga con este partido e que é homosexual non é capaz de alzar a súa voz contra tanta intolerancia. Respeto moito, no persoal, a Pepe Araujo, concelleiro do PP en Ourense, homosexual confeso, e unha das primeiras persoas en España que contraiu matrimonio coa nova Lei, pero non sei como é capaz de convivir co carnet do seu partido todos os días no seu bolsillo. (Aínda así quero enviarlle dende aquí a miña máis sincera noraboa polo seu matrimonio).\nHai xente que me di que eso debe ser así porque así o di Deus. Eu profeso o agnosticismo e polo tanto esta postura parece falta de toda razón, é unha postura apoiada na "sin razón", digamos que é unha posición fácil: O Cura na misa dí eso e polo tanto eu creo nela.\nOutras personas defenden que non pode n contraer matrimonio porque o diccionario di que o matrimonio é a unión do home e da muller concertada mediante determinados ritos ou formalidades legais e no catolicismo, é o sacramento polo cal o home e a se ligan perpetuamente con arranxo ás prescripcións da Igrexa. Pero, imos a ver, o diccionario está para cambialo. No diccionario cambiase o significado das palabras segundo o uso que lle deamos a poboación as mesmas. Entón, ¿non sería solidario e de igualdade que lle brindásemos o oportunidade de usar unha mesma palabra os homosexuais?. Porque non é máis ca eso unha palabra.\nOutra xente dí que o do matrimonio vale, pero o da adopción de ningunha maneira, que eso é moi perxudicial e contraproducente para os/as cativos/as. Pero, ¿non é máis contraproducente ver a un pai e una nai que non se queren, que berra, ou pelexan?. Por cada informe que sae a luz pública defendendo que non é bó este tipo de adopcións, outro defende o contarrio.\nHai algúns que din que este tema non pode estar ben, xa que noutro países esto non se fai. É certo somos o terceiro país do mundo en que os matrimonios enter persoas do mesmo sexo está permitido. Para unha vez que imos en algo por diante, hai xente que reprocha este progresimo.\nDe verdade penso neste tema case todos os días e non atopo nin unha sóa razón para non defender que dúas persoas que se aman, queren e desexan poidan convivir sin ser encarcelados, perseguidos, insultados, mirados de reollo ou criticados polos demais.\nDeixemos que cada quen elixa o seu destino, e non nós convirtamos nuns dictadores e donos do benestar dos demais.\nP.D.: Por certo, acepto moi gustosamente razóns de peso en contra de todo o aquí exposto, para ver si tan confundido estou neste tema.\nPublicado por Eladio Osorio Montenegro en 0:49 7 comentarios:\nEtiquetas: homosexuais, igualdade, matrimonios, política


Créase o programa “Coruña no Mar” para practicar deportes náuticos no verán 2021\nCréase o programa “Coruña no Mar”\nContará con cursos de aprendizaxe de pádel surf, windsurf, remo, piragüismo, vela lixeira e vela adaptada, entre outras actividades relacionadas co mar | Mónica Martínez: "O noso mar, o noso pavillón azul, é unha instalación natural única"\nA concelleira Mónica Martínez, na Comisión de Deportes / CONCELLO DA CORUÑA\nA Coruña foi sempre unha cidade ligada ao mar co porto como referente económico as súas praias como punto de encontro turístico e da veciñanza. Do mesmo xeito, as disciplinas deportivas ligadas aos deportes náuticos contan con moitas persoas adeptas na cidade herculina, tanto seareiras como practicantes.\nAgora, o Concello da Coruña crea o programa “Coruña no Mar”, unha iniciativa ligada ao deporte que contará con cursos de aprendizaxe de pádel surf, windsurf, remo, piragüismo, vela lixeira e vela adaptada, entre outras actividades relacionadas co medio mariño.\nCursos durante o verán na Coruña\nAsí, este ano na cidade coruñesa a realizaranse de xullo a setembro de distintos cursos de aprendizaxe, de iniciación, de actividades deportivas relacionadas co mar. A concelleira de Deportes, Mónica Martínez, sinala que “non podemos agardar de forma pasiva a que a veciñanza se achegue aos deportes náuticos. O noso mar, o noso pavillón azul, é unha instalación natural única. Trátase de facer deporte, coñecer o mar, respectalo e valoralo como fonte de riqueza, de pracer, diversión e lecer”.\n🌊 Poñemos en marcha o programa ‘Coruña Mar’‼\n🗓 De xullo a setembro\n👥 Cursos semanais intensivos e actividades quincenais\n🏄 ⛵Surf, pádel surf, windsurf, remo, piragüismo, vela lixeira, vela adaptada, kayak de mar, natación en augas abertas, mergullo e pesca deportiva! pic.twitter.com/ei1jZlIhkb\n— A Coruña Deportes (@coruna_deportes) April 14, 2021\nO programa, “Coruña no mar” diríxese ao conxunto da cidadanía. As actividades distribuiranse en dous bloques: cursos semanais intensivos (de luns a venres) e actividades quincenais de fin de semana. Entre as actividades propostas nun primeiro momento figuran o surf, o pádel surf, o windsurf, o remo, o piragüismo, a vela lixeira, a vela adaptada, o kayak de mar, a natación en augas abertas, o mergullo e a pesca deportiva.\nEtiquetas A CoruñaCoruña MarCoruna no marMónica Martínez


Os nenos de Cambados e Vilagarcía estrean os "Zapatos máxicos" de Fernando González Graña - Faro de Vigo\nO escritor de Cuntis presenta o seu último libro no Auditorio vilagarcián\nOs nenos de Cambados e Vilagarcía estrean os "Zapatos máxicos" de Fernando González Graña\nA presentación do poemario do cuntiense inclúe a actuación de Manoele de Felisa e Marián Ramos\n30·04·19 | 12:00\nFernando González Graña no cartel da presentación do seu libro. FdV\nFernando González Graña, un veciño de Cuntis con moito que contar, vai presentar o venres o seu último libro, “Zapatos máxicos”. Para elo vai contar coa participación de nenos do CEIP Enrique Barreiro Piñeiro, de Cambados, e do CEIP de Rubiáns (Vilagarcía).\nGonzález Graña, moi vencellado á cidade vilagarcián, entre outras razóns porque o seu fillo xoga na canteira do clube Arosa, vai intervir neste acto de presentación para contar ós presentes algunhas das claves deste traballo literario que conta importantes historias, vencelladas moitas delas ó mundo do rural e pensadas, dun xeito especial, para facer disfrutar ós máis novos da casa; aínda que tamén os seus país o poderán facer.Cos mestres Mari González e Carlos Loureiro\nNa editora sinalan que "Zapatos máxicos" é “unha reflexión sobre as grandes revelacións humanas” que comparte espazo “coa atenta observación das pequenas cousas que nos arrodean, mesturando a trascendencia coa retranca, a alegría, a felicidade e o sentido gozoso e lúdico da vida; sempre coa preocupación do poeta por aquelas crianzas, como salienta na dedicatoria, que acaso non poden gozar do paraíso da infancia, como acontece coas persoas refuxiadas e vítimas de calquera dos conflitos e guerras”.Moitos, e bos, ilustradores


Quique González corre en dirección á banda após anotar un dos seus dous goles\nErnesto Uribe 11/11/18\nO Oviedo veu a Coruña coa lección ben aprendida: vir a Riazor a te acantonar na área é tanto como asinar a túa sentenza (no que vai de campionato, só voou un punto do feudo branquiazul, face o Málaga, e foi sen xustiza). Os de Anquela dispuxéronse entón sobre o céspede coa intención de lle disputar o monopolio da bola aos de Natxo González. A primeira metade foi logo un duelo entre dúas equipas que apostaban no xogo combinativo. O Oviedo pareceu en todo momento o que é, un combo capaz de practicar un xogo aseado dirixido por un treinador suficientemente espelido como para mudar a partitura en función do rival. Acertou Anquela ao xogar polos costados, con xente moi envorcada sobre a liña de banda, a procurar así explotar as feblezas do rombo local (sofre o Deportivo polas bandas ao ter os interiores demasiado tirados ao centro).\nBen, o Oviedo tivo certa vantaxe posicional táctica, mais os partidos non se dirimen sobre a pizarra. É sobre a herba onde se disputan e é na beira das porterías onde se deciden. E aí o Deportivo, nomeadamente en Riazor, está intratábel. As cousas no fútbol son así: o Oviedo dominou durante os primeiros 20 minutos mais apenas inquietou Dani Giménez. O Dépor botou entón un córner e, no medio e medio da defensa asturiana, apareceu bastante soíño Domingos Duarte para, de cabeza, anotar o seu terceiro gol do campionato. Tres goles para un defensa central a estas alturas da liga é un tesouro só ao alcance de equipas que, como o Dépor, teñen un potencial ofensivo brutal nesta categoría.\nO 1-0 non alterou grande cousa a marcha do xogo. O Oviedo continuou a ter as súas opcións. Até que aconteceu o vendaval. Foron 10 minutos, o lapso comprendido entre o 65 e o 75. Aí apareceu a dupla de moda na Segunda División, Quique González e Carlos Fernández. Fixeron tres goles neses 10 minutos e aínda puideron caer máis. Durante esa treboada ofensiva, o Oviedo pareceu un equipo xuvenil fronte ao campión da Champions.\nE non por acaso eses 10 minutos de descarga eléctrica sobre a portería ovetense coincidiron coa entrada na cancha de Fede Cartabia, quen voltaba dunha demorada ausencia por lesión. O arxentino é un futebolista diferencial, moi por cima da categoría. Foi un pesadelo para os visitantes, danzando entre liñas, burlando muros, xogando ao primeiro toque a unha velocidade endiañada. O seu retorno, se é quen de pór fin á súa preocupante tendencia a se mancar, torna aínda máis letal o arsenal ofensivo do combo branquiazul.\n4-0 e que pase o seguinte.\nÁrbitro: Ocón Arráiz (c. rioxano). Non amosou cartóns.\nIncidencias: partido correspondente á 13ª xornada de LaLiga 1|2|3 no Estadio ABANCA-RIAZOR perante 18.862 espectadoras e espectadores.\ndeportivo Natxo González Quique González Carlos Fernández\nH. Pena 26/02/20


Día da Paz | CEIP Manuel Sueiro\nInicio » Día da Paz\nCelebración do Día da Paz 2022\nLun, 31/01/2022 - 18:49 — admin\nPara conmemorar o Día da Paz o profesorado representou a obra "Por catro esquiniñas de nada" de Jérôme Ruillier. Caracterizados coma os personaxes do conto puxeron en valor o respecto ás diferencias e a integración desde dito respecto, sen pretender que todas as persoas sexamos iguais e entendendo que o traballo en equipo sempre é a mellor canle para solucionar os problemas.\nComo este ano O SUEIRIÑO A DIVERSIDADE RESPECTA, TRABALLEMOS XUNTOS A PROL DO PLANETA! dende a biblioteca fixemos unha pequena homenaxe ao premio Nobel da Paz, Wangari Maathai, polo labor que fixo en defensa da natureza e a loita polos dereitos e melloras da situación das mulleres do seu país. Contamos un conto (no que queremos agradecer a participación do alumnado de 6º) sobre a verdadeira historia de Wangari e aprendemos unha bonita canción sobre a súa vida.\nPara rematar, realizamos un mural (todo con material reciclado) no que quixemos reflictir o "Movemento Cinturón verde" que fundou Wangari en 1977 e que na actualidade en Kenia conta con 4000 grupos comunitarios que plantan árbores e protexen o medio ambiente. Cada neno/a fixo unha folla co seu mensaxe de paz que posteriormete foi colocada no mural.\nAsemade, nestes tempos escuros que estamos a vivir, no noso cole prendemos candeas pola PAZ. Candeas que alumeen o camiño cara ao respecto, igualdade e comprensión.\nINTERNATIONAL DAY OF PEACE, Jan. 30th\nMér, 10/02/2021 - 09:35 — admin\nOs/as SUPERHEROES do cole empregan todos os seus poderes para eliminar a violencia na nosa sociedade, empezando polo noso colexio.\nSeguindo a campaña de UNICEF, “Vacina do bo trato e da paz”, comezamos a nosa tarefa.\nInscribímonos na campaña e recibimos as nosas cartillas de vacinación nas que escribimos os nosos propósitos para rematar coa violencia que nos rodea.\nPuxemos as tiritas co lema #EndViolence, como remedio a esa ferida.\nCreamos un mural no que os/as Superheroes do coidado son quen de eliminar o Sueiro Virus coa Sueiro’s Vaccine.\nOs componentes desa vaccine son: kindness, friendship, equality, be happy, respect, smile, good listener, love.\nNa nosa cartilla de vacinación quedaron reflectidos todos estes compoñentes para que non os esquezaos.\nNon hai virus que poda coa nosa vaccine.\nOs/as compañeiros/as de 4 E.P. uníronse a esta campaña de vacinación. Vacinas do bo trato e da paz para todos/as!\nJOIN US IN THIS AMAZING ADVENTURE\nSáb, 30/01/2021 - 19:11 — admin\nEste ano, a celebración do Día da Paz, no noso cole, foi un pouco distinta á de anos anteriores por mor do Covid. Por iso, parte do alumnado estivo pescudando ao longo deste mes sobre os ingredientes precisos para elaborar unha vacina contra este virus que está a mudar os nosos hábitos. Na seguinte ligazón podedes atopar máis información sobre este gran descubrimento para a noso a comunidade educativa.\nO alumnado de 1º de Ed. Primaria realizou un mural co abecedario da Paz.\nO venres 29 de xaneiro, na hora do recreo, presentamos as seguintes actividades que se estiveron traballando nas nosas aulas nos días previos a esta data:\nLectura de manifesto da Paz.\nRecitado das coplas da Paz.\nCoreografía da canción "Baile da Paz" de Mamá Cabra.\nNas aulas das seccións bilíngües os/as SUPERHEROES do cole empregan todos os seus poderes para eliminar a violencia na nosa sociedade, empezando polo noso colexio.\nXov, 30/01/2020 - 20:55 — admin\nAo longo da historia e ao redor do mundo, os seres humanos eliximos diferentes imaxes e xestos para representar a paz. Estes símbolos mostran o valor que ten a paz para nós e teñen diferentes historias e orixes que merece a pena coñecer, e así o fixemos.\nOs alumnos de infantil traballaron a pomba da paz. É un símbolo moi antigo. Aparece na biblia e representa a paz e a reconciliación tras o diluvio universal. Despois da Segunda Guerra Mundial a pomba da paz volveu ser unha imaxe moi recoñecida, debido a uns debuxos que realizou Picasso.\nOs de primeiro fixeron a rama de oliveira. É outro símbolo de paz que a humanidade utiliza desde hai moito tempo. Era un dos atributos da deusa grega da paz, Irene, e simbolizaba a abundancia e a vitoria sobre os malos espíritos.\nOs de segundo traballaron o “Sinal da "V" coa man”\nEste xesto, coa man virada cara a fóra, ten diferentes significados pero popularizouse como signo de paz durante os movementos pacifistas posteriores á II Guerra Mundial e, especialmente, na década dos 60, durante a Guerra de Vietnam.\nA papoula é o símbolo dos de terceiro.\nCóntase que, durante a Primeira Guerra Mundial en Europa, creceron moitas papoulas no que foran os campos de batalla, polo que esta flor foi adoptada como recordo dos caídos na guerra. Máis adiante, promoveuse a papoula como símbolo do pacifismo, a non violencia e contra os desastres da guerra.\nOs de cuarto decoramos os logos da paz\nEste logo foi creado en 1958 por Gerald Holtom, un deseñador gráfico inglés, para unha campaña en apoio do desarmamento nuclear, este símbolo fíxose mundialmente coñecido nos anos 60 a través do movemento hippie. As liñas dentro do círculo representan as letras D e N (desarmamento nuclear) no alfabeto semáforo, que é o que se utiliza os brazos e bandeiras para enviar mensaxes visuais a longa distancia.\nOs de quinto representamos as nosas mans e queremos que representen a tódolos nenos do mundo.\nAs mans estendidas mostrando a palma son un xesto de paz e de rexeitamento á violencia, en particular o terrorismo. Están abertas e estendidas cara á fronte, é un xesto de autoafirmación, de conciliación e que comunica que a persoa non oculta nada, ao contrario que un puño, que pode pegar e esconder.\nOs maiores do cole somos uns expertos en origami xaponés e creamos estas estupendas grúas.\nA lenda conta que quen logre unir 1.000 grúas de papel con fíos verá cumprido un desexo. Fixéronse populares como símbolo de paz tras a Segunda Guerra Mundial pola historia de Sadako Sasaki, unha nena xaponesa que enfermou de leucemia tras a bomba atómica de Hiroshima e á que a súa familia e amigos axudaron a encartar máis de 1.000 grúas durante a súa estancia no hospital\nNo CEIP Manuel Sueiro entre todos creamos este arco da vella. Queremos que sexa un símbolo de paz. Nós neste momento queremos deixar o noso gran de area para rexeitar a violencia.\nPremio Nóbel da Paz 2019 Abiy Ahmed\nVen, 17/01/2020 - 22:17 — admin\nVer presentación a toda páxina.\nVen, 01/02/2019 - 21:34 — admin\nPara conmemorar o día da paz, non atopamos xeito mellor que elaborar ao noso xeito, un cadro cheo de eyes que abren portas á paz e ao amor.\nVisionando o vídeo “A vivid message of peace from Yayoi Kusama” coñecemos a mensaxe de paz da artista xaponesa.\nE seguindo as súas palabras …\n“EYES OPEN DOORS TO PEACE AND LOVE”\nQueremos que todos escoitedes ben alto a nosa voz:\nVen, 01/02/2019 - 05:22 — admin\nMér, 30/01/2019 - 20:58 — admin\nAo longo da semana da Paz, realizamos durante a Hora de ler diversas actividades para conmemorar dita data.\nTraballamos sobre a vida e obra dos premios Nobel de 2018: Nadia Murad e Denis Mukwege.\nPescudas de información sobre outros premios da Paz: Gandhi, Teresa de Calcuta, Rigoberta Menchu e Martín Luther King.\nConcurso sobre os premios Nóbel traballados.\nCada día da semana interpretamos unha canción sobre a Paz:\n"Tu enemigo", de Pablo Lóez.\n"Que canten los niños", José Luis Peralez.\n"El mundo de los niños", de M. Jackson.\n"No dudaría", Antonio Flores.\n"Los nilos queremos la Paz".\n"Mamá, quero ser Ziggy Satartus" polo alumnado de 5º e 6º de EP.\nTraballamos o libro "Mamá, quero ser Ziggy Satartus" de Iria Misa.\nDecoración do rincon da Paz sobre o traballo do libro de Iria Misa.\nDecoración do corredor da entrada co mural "Ergamos as mans pola Paz".\nPresentación das Seccións bilingües: "A message of Peace".\nRepresentación de "La Paz" de Mamá Cabra polo alumnado de Ed. Infantil.\nRealización dun Photocall: "Mensaxeiros da Paz".\nMér, 30/01/2019 - 20:36 — admin\nHoxe que conmemoramos o día da paz e non violencia, tod@s nós acompañamos na súa viaxe polo seu universo a AINE, a protagonista do libro, “Mamá, quero ser Ziggy Stardust”, agasallo da concellería de educación de Ourense.\nCon este sinxelo acto queremos alzar a voz polo dereito ás diferenzas, a ser como cada un queira ser, a mirar aos outros sen prexuízos.\nPorque tod@s levamos dentro un chisco dese home das estrelas que mira ao mundo crendo que merece a pena coñecernos e respectarnos os uns aos outros tal e como somos.\nQueremos agradecer a Abraham Caride, un artista fóra do circuito convencional, que nos permitise visitar o seu espazo de arte e compartir con nós as súas obras sobre David Bowie e algunas das súas experiencias.\nE como recoñecemento a tod@s @s Ziggy Stardust que só piden un espazo para ser eles mesm@s …\n“ There´s a starman waiting in the sky … ”\nMér, 07/02/2018 - 21:24 — admin\nDurante a semana da Paz todo o alumnado do centro traballou a canción de Paco Nogüeiras "Apertas que voan".\nNo vídeo e nas imaxes podedes observar o ben que o pasaron interpretando a canción o Día da Paz.


Convocatoria de prácticas en auditoría: solicita un/a bolseiro/a - Colegio de Economistas de A Coruña\nConvocatoria de prácticas en auditoría: solicita un/a bolseiro/a\nO Colexio de Economistas da Coruña mantén un convenio de colaboración coa Universidade da Coruña (UDC) para colaborar co Máster en Contabilidade Superior e Auditoría de Contas impartido pola Facultade de Economía e Empresa.\nDentro deste convenio contémplase a posibilidade de que os alumnos do Máster poidan realizar prácticas en empresas e despachos de auditores colexiados.\n- Beneficiarios das prácticas: estudantes matriculados no Máster en Contabilidade Superior e Auditoría de Contas da UDC (MUCSAC).\n- Duración: os alumnos deben cursar un mínimo de 100 horas (denominadas curriculares, por ser obrigatorias: dúas semanas e media) e un máximo de 500 (denominadas extracurriculares, por ser optativas: algo máis de tres meses). Existe a posibilidade de ampliar este último prazo.\n- Data de inicio: o programa atópase aberto polo que o inicio pode ser inmediato unha vez realícese a elección do estudante.\n- Retribución: as prácticas non son remuneradas nin supoñen ningunha vinculación laboral, en calquera caso a empresa, se o considera oportuno, poderá realizar unha contribución en concepto de bolsa. (*)\n- Estadio formativo dos alumnos: todos os alumnos que acceden ao MUCSAC fixérono co título de graduados ou licenciados en ADE, empresariais e similares. Durante este primeiro cuadrimestre (que finaliza en xaneiro de 2021) estáselles impartindo un potente repaso e especialización no marco contable español, así como a metodoloxía empregada en auditoría para revisar, documentar e informar sobre a fiabilidade da información financeira que as empresas terminan depositando no Rexistro Mercantil. No segundo cuadrimestre profundarán en normas internacionais, contabilidade sectorial, consolidación e combinacións de negocios, así como ferramentas informáticas aplicadas á contabilidade e a auditoría (fundamentalmente, uso avanzado de Excel e outros).\n- Tutorización: o estudante terá un titor académico e un titor profesional, este último deberá ser nomeado pola empresa ou despacho no que desenvolva as súas prácticas.\nSolicitude de estudantes en prácticas:\nA empresa ou despacho interesado deberá contactar co Colexio de Economistas a través do correo empleo@economistascoruna.org\nO Colexio enviará aos interesados os datos dos alumnos para que poidan contactar directamente e realizar a selección.\nUnha vez seleccionado o alumno deberá formalizarse o convenio regulador da práctica para o que debe dirixirse por mail a practicas.fee@udc.es , indicando:\nAsunto: selección alumno prácticas MUCSAC.\nNome do alumno seleccionado.\nNome, teléfono e mail de contacto da empresa ou despacho.\n(*) De acordo co Real Decreto 1493/2011 as empresas deberán dar de alta e cotizar polos estudantes no caso de que estes reciban retribucións. A cotización á Seguridade Social non terá custo polas 100 horas curriculares, as horas extracurriculares deveñan un custo de 60 euros ao mes, como tarifa plana.


Noticia - O Concello completa as obras de augas pluviais en Caritel, evitando as filtracións a tres vivendas - Detalle noticias ayuntamientos - Deputación de Pontevedra\nO Concello completa as obras de augas pluviais en Caritel, evitando as filtracións a tres vivendas\nNos dous anos que van de mandato realizáronse máis de 20 actuacións para solucionar problemas coas escorreduras por todo o municipio\nAs obras de recollida de augas pluviais no centro da parroquia de Caritel remataron en días pasados. Os operarios municipais completaron diversas melloras que evitarán as filtracións a tres vivendas situadas en lugares en pendente, así como a entrada incontrolada das escorreduras en diversas fincas e propiedades.\nOs traballos consistiron na instalación de varias tubaxes soterradas, con reposición de firme de formigón, colocación dunha grella transversal e varias laterais. Todo co obxectivo de que as augas de choiva non baixen descontroladamente. O alcalde, Andrés Díaz, supervisou os traballos e comprobou que se deu resposta axeitada ás peticións veciñais.\nO Goberno local tripartito (PSdeG-PSOE, AVP e BNG) está a solucionar moitos problemas na recollida das augas pluviais que se ten atopado por todo o municipio. Nalgúns casos mesmo tivo que corrixir obras executadas anteriormente de xeito deficiente, por mor da instalación de tubaxes dunha sección insuficiente en puntos polos que baixan regatos con súbitas crecidas. A prioridade deuse a aqueles casos en que estas deficiencias causaban entrada de augas ou humidades nas vivendas.\nNos dos anos de mandato municipal fixéronse máis de 20 obras deste tipo. "Son moitas pequenas actuacións, moi espalladas nun municipio como o noso, onde hai 33 núcleos de poboación e no que, ata o de agora, non se tiña abordado correctamente este problema, polo que teremos que seguir solucionándoo progresivamente", explica o alcalde.\nPor outra banda, o Concello prevé volver actuar en Caritel, unha vez adxudicado un importante paquete de obras municipais, que inclúe a mellora no deficiente acceso a unha vivenda na que reside unha persoa con problemas de saúde e pola que, a día de hoxe, non pode acceder un vehículo de emerxencias.


Técnicas de creatividade: os seis sombreiros para pensar | designthinking.gal\nTécnicas de creatividade: os seis sombreiros para pensar\nSe hai una técnica asociada ó mundo da creatividade que é moi coñecida a nivel mundial, se contar o brainstorming, esa é os seis sombreiros para pensar de Edward de Bono.\nEsta técnica parte da base de que os seres humanos cando pensamos, normalmente o facemos sempre desde unha perspectiva determinada e que está dentro das seis que se definen. Para provocar pensar desde cada un deses puntos de vista se empregan sombreiros que ó poñelos lle indican ó participante que ten que cambiar de rol e situarse nunha determinada maneira de pensar.\nCales son os 6 sombreiros para pensar?\nOs seis sombreiros definidos nesta técnica son:\nSombreiro Blanco. O color transmite neutralidade e ponnos na perspectiva do pensamento obxectivo, onde non entran en xogo as emocións nin as opinións, só os datos, feitos e cifras comprobables.\nSombreiro Vermello. O color transmite paixón e permítenos expresar os nosos sentimentos, a parte irracional e máis intuitiva. É moi importante para introducir novos valores e ás persoas dentro da toma de decisións.\nSombreiro Verde. É o color da vexetación, transmítenos crecemento, xeración, enerxía, por iso se asocia ó pensamento creativo. Este sombreiro se empregará para xerar ideas ás posibles problemáticas ou necesidades plantexadas e no seu uso teñen cabida moitas técnicas creativas coma o brainstorming ou as analoxías.\nSombreiro Negro. É o color da oscuridade e sitúanos nun punto de vista crítico e de cautela cara un plantexamento. Este é quizáis o punto de vista que máis soemos empregar no noso día a día xa que, ao fin e ao cabo, se trata de identificar perigos, posibles problemas, nunha soa palabra sobrevivir. O sombreiro negro permítenos poñernos alerta sobre todo iso que nos pode causar un problema, evita o ilegal, o perigoso, o contaminante, o gasto inútil, etc.\nSombreiro Amarelo. A súa cor asóciase co sol e coa súa luz e a súa aplicación permítenos ver o lado optimista das cousas e as vantaxes dunha idea. É o contrapunto do sombreiro negro e moito máis difícil de aplicar xa que, evolutivamente, non estamos dotados dun mecanismo optimista e sería dalgún xeito ir a contracorrente. Cando se emprega o sombreiro amarelo non hai que caer no erro do si polo si, se trata de partir dun plantexamento optimista que nos axude a atopar novas vantaxes ou valores onde antes non o viamos. É o sombreiro dos soñadores ou visionarios que traballan por conseguir o seu soño.\nSombreiro Azul. Trasmítenos o control e a súa función é xestionar a dinámica enfocando ós participantes o mellor posible para obter os mellores resultados. É o coñecido como o sombreiro de sombreiros e na aplicación da dinámica un dos integrantes ten que telo sempre presente.\nBeneficios do uso dos 6 sombreiros para pensar\nAlgúns dos beneficios que nos pode ofrecer a utilización desta técnica son:\nPermítenos ter unha visión integral da problemátcia a tratar. Normalmente cada un de nós está entre dous e tres sombreiros, polo que coñecer as outras ópticas sempre é moi enriquecedor ademais de útil para coñecer mellor o problema.\nAcota o problema. Canto máis acotado teñamos un problema máis fácil vai ser solucionalo.\nEntrena o pensamento lateral. O feito de recibir tantos inputs diferentes activa o noso procesamento lateral e permítenos poder descontextualizar solucións duns escenarios e levalas a outros.\nFai máis áxiles as tomas de decisións. Ó ter todos os puntos de vista dun proxecto, problema ou necesidade enriba da mesa, a toma de decisións se volve máis áxil xa que temos todos os factores controlados. Ademais temos a figura do sombreiro azul que axudará a enfocar nunha solución.\nSepara o ego do pensamento. Ó poñernos os sombreiros o que fala é o sombreiro non nós, polo que non se trata de gañar unha discusión senón de aportar desde un punto de vista novo. Así o noso ego non nos limitará á hora de poder facer plantexamentos diferentes.\nComo aplicar a técnica dos seis sombreiros\nPara aplicar esta técnica con éxito o primeiro paso é definir o problema para resolver da mellor maneira posible e outorgar o sombreiro azul a aquela persoa que vai organizar a dinámica. A partir de aquí hai dúas variantes que pode levar a cabo o sombreiro de sombreiros:\n1-Repartir os outros 5 sombreiros ós presentes e empezar a pedir opinión a cada un deles desde a cor do seu sombreiro.\n2-Outorgar o mesmo sombreiro a tódolos participantes para que pensen á vez desde o mesmo punto de vista.\nO uso destas variantes vai depender do criterio do sombreiro azul, podendo alternalas en función de como se desenvolva a sesión e buscando sempre que a dinámica resulte áxil e non se enroque nunha discusión que non achega.\nO tempo de uso de cada rol debe ser reducido, 1 minuto aproximadamente, para que se xere un efecto brainstorming e se produzan moitas opinións en pouco tempo. Unha vez os roles dan a súa opinión o sombreiro azul ten potestade para cambialos incluíndo o seu propio.\nA sesión finalizará cando se termine o tempo asignado ou cando as opinións cheguen a un estado de saturación.\nAs seis lentes para pensar\nAínda que esta técnica é moi útil e adóitanse obter moi bos resultados, hai veces nas que non funciona xa que os participantes non logran meterse no papel que lles corresponde. Despois de analizar este problema detectamos que, en parte, débese a que non son conscientes en todo momento da cor do sombreiro que están a usar, xa que non o poden ver.\nDespois de darlle unha volta, desde o equipo de Designthinking.gal desenvolvemos unha solución moi eficaz e moito máis inmersiva: as seis lentes para pensar. :)\nTras anos utilizándoas o feedback por parte dos nosos alumnos é moi positivo, xa que achegan unha mellora a nivel de experiencia e axudan moito a aqueles participantes que máis lles custa realizar este xogo de roles.\nComo dicimos sempre, as técnicas de creatividade están pensadas para xerar ideas ou, neste caso, analizar puntos de vista diferentes, por tanto non podemos ser dogmáticos nin pechados a realizalas só da forma que se supón que é a correcta, seriamos moi incoherentes.\nTanto esta como o resto de técnicas creativas temos que adaptalas da mellor maneira posible aos nosos equipos de traballo para obter os mellores resultados e tendo sempre presente a problemática para resolver.\nQue é e para que serve un moodboard


Top 14 2015-2016 - Wikipedia, a enciclopedia libre\nStade Français (14º título)\nDo 22 de agosto de 2015\nao 24 de xuño de 2016\nA tempada 2015-2016 do Top 14 é a 117ª edición da primeira división da liga francesa de rugby, campionato fundado no ano 1892. A fase de liga comezou o 22 de agosto de 2014 e rematará o 23 de maio de 2016. Esta fase será continuada polo playoff, que por primeira ocasión rematará fóra de Francia. A final será 24 de xuño de 2016 no Camp Nou de Barcelona. Este evento moverase do seu tradicional lugar (o Stade de France de Saint-Denis) polo conflito coa Eurocopa de Fútbol Francia 2016. O defensor do título é o Stade Français.\nNa competición participaron 14 equipos: os 12 mellor posicionados do Top 14 2014-2015 e os 2 ascendidos da segunda división, o SU Agen e o Section Paloise, que ocuparon as prazas que deixaran baleiras o Lyon OU e o Atlantique Stade Rochelais ao descenderen no ano anterior.\nAgen Agen (Lot e Garona) Stade Armandie 14.000 4º (Pro D2)\nBordeaux Bègles Bordeos (Gironda) Stade Chaban-Delmas (Bordeos)\nStade André Moga (Bègles) 34.700\nBrive Brive-la-Gaillarde (Corrèze) Stade Amédée-Domenech 16.000 10º\nCastres Olympique Castres (Tarn) Stade Pierre-Antoine 11.500 12º\nClermont Auvergne Clermont-Ferrand (Puy-de-Dôme) Parc des Sports Marcel Michelin 18.000 2º (F)\nGrenoble Grenoble (Isère) Stade des Alpes 20.000 11º\nLa Rochelle La Rochelle (Charente Marítimo) Stade Marcel-Deflandre 15.000 9º\nMontpellier Montpellier (Hérault) Altrad Stadium 14.700 8º\nOyonnax Oyonnax (Ain) Stade Charles-Mathon 11.400 6 (CF)\nPau Pau (Pireneos Atlánticos) Stade du Hameau 13.819 1º (Pro D2)\nRacing Métro 92 Colombes (Hauts-de-Seine) Stade Olympique Yves-du-Manoir 14.000 5º (CF)\nStade Français París Stade Jean-Bouin 11.400 4º (C)\nToulon Toulon (Var) Stade Mayol 15.400 1º (SF)\nCada encontro gañado (Gañ.) supón 4 puntos para a clasificación, e cada empate (Emp.) outros 2. Os puntos bonus ofensivos (BO) acádanse cada vez que un equipo anota 3 ensaios máis que o seu rival nun encontro, mentres que os puntos bonus defensivos (BD) acádanse cando o equipo perde un encontro por 5 puntos de diferenza ou menos. Estes puntos bonus engádense ós acadados polas vitorias ou empates.\nEn verde os equipos clasificados para as semifinais e para a Champions Cup 2016/17 (1º e 2º).\nEn azul os equipos clasificados para os cuartos de final e para a Champions Cup 2016/17 (3º, 4º, 5º e 6º).\nEn amarelo o club que xogará unha eliminatoria previa á Champions Cup.\nEn vermello os equipos que descenden ao Pro D2 (13º e 14º).\nO seis mellores equipos da liga regular acadaron o dereito a loitar polo título nesta fase final. Os dous primeiros equipos da táboa pasaron a semifinais, mentres os catro seguintes tiveron que disputar unha eliminatoria previa de cuartos de final. Os encontros de cuartos de final xogáronse nos campos dos equipos terceiro e cuarto da táboa, mentres que as semifinais e a final tiveron lugar en estadios neutrais. O estadio elixido para as dúas semifinais foi o Roazhon Park de Rennes (Bretaña), e a final disputouse por primeira vez na historia fora do territorio francés, no Camp Nou de Barcelona.\n18 de xuño; Roazhon Park, Rennes Racing 92 26\nTraído desde "https://gl.wikipedia.org/w/index.php?title=Top_14_2015-2016&oldid=5325542"


Viveiro lembrou e engrandeceu onte a figura de Lois Tobío\nA Mariña: Viveiro lembrou e engrandeceu onte a figura de Lois Tobío\nNova homenaxe do Consello da Cultura Galega e do Concello\nviveiro / la voz 27/05/2018 05:00 h\nDiplomático, investigador, profesor, xornalista, tradutor, tamén peza clave na redacción do Estatuto de Autonomía de 1931, na posta en marcha do Partido Galeguista ou do Consello de Galiza... Tres destacadas facetas de Lois Tobío (Viveiro, 1906-Madrid, 2003) foron postas onte en valor na súa ciadad natal na xornada do Consello da Cultura Galega (CCG) «Lois Tobío, galeguista, tradutor e xornalista» que contou na inauguración coa súa filla Constanza, o presidente da entidade organizadora Ramón Villares, a alcaldesa María Loureiro e o cronista oficial Carlos Nuevo, quen dixo de Tobío, co que mantivo amizade: «Foi sempre un galego de lei, un galeguista comprometido coa realidade social e política do seu País». Tamén destacou: «Cun periplo vital vencellado a moitos dos acontecementos máis relevantes do pasado século XX en Europa».\nActo seguido, as ponencias: a primeira «Tobío e o galeguismo» cos profesores Emilio Xosé Ínsua e Carlos Méixome, a segunda «Tobío e a tradución» con Marga Romero, profesora no IES San Paio de Tui e Montserrat Bascoy, profesora da Universidade de Alcalá de Henares; e a terceira «Tobío e o xornalismo» ofrecida polos xornalistas Xan Carballa e Manuel Lombao. Ramón Villares, presidente do Consello da Cultura Galega, foi encargado de clausurar o acto no Pstor Díaz.\nConsello da Cultura Galega A Mariña Tui


Denuncian novas agresións ao persoal do centro de menores Avelino Montero - Pontevedra Viva\nVenres 27 de Abril, 2018 ás 22:39 do Venres 27 de Abril, 2018\nCunha concentración na entrada do centro de menores Avelino Montero e pequenos cortes de tráfico na avenida de Vigo, a Federación de Traballadores de Seguridade Privada da Unión Sindical Obreira e UXT reclamaban unha mellora da seguridade neste espazo de atención a menores de Pontevedra.\nSegundo explicaba o secretario comarcal de UXT en Pontevedra, Ramón Vidal, a Xunta de Galicia quere reducir o persoal actual de gardas de seguridade no centro en dúas persoas, unha da quenda de mañá e outra do de tarde. Esta redución de persoal leva, segundo os traballadores, un incremento do risco dun aumento de tensións entre os menores e os educadores.\nPersoal do centro recoñece novas agresións durante as últimas semanas e por este motivo levan a cabo protestas para alertar da necesidade de incrementar o número de axentes de seguridade polo menos en dous profesionais máis. Actualmente, o Avelino Montero conta con 20 menores con diferentes situacións de falta de acondicionamento social.\nOs representantes sindicais indican que se manteñen en contacto coa dirección e coa administración autonómica para que se poidan atender as súas reivindicacións. Pola contra, manterán un calendario de protestas.\nPor Oskar Viéitez | Creada Mércores 2 de Maio, 2018 e actualizada Mércores 2 de Maio, 2018


Xunta, concello de Pontevedra e La Caixa contra a pobreza herdada | Canal Rías Baixas\nA pobreza hérdase. A esta conclusión chégase ao valorar datos que nos revelan que a maioría de persoas que sufriron dificultades económicas na súa nenez, tamén as padecen na idade adulta e que o maior risco de exclusión social se da nas familias con fillos. Por este motivo o concello de Pontevedra asinaba esta mañá coa Consellería de Política Social e a Obra Social “La Caixa un convenio para a implantación dun programa que atenda a un mínimo de 50 familias con nenos ás que reforzarán o seu desenvolvemento e integración social dando especial atención á educación dos nenos coas que pretenden abrirlle máis oportunidades no futuro.\nO convenio que está dotado con 225.000 euros repartidos en tres anos tamén busca garantir os bens básicos como son a alimentación, os produtos de hixiene ou o material escolar.\nArtigo anteriorA Deputación da Coruña aposta por novas liñas de subvención culturais\nSeguinte artigoRibeira organiza as IV Xornadas Saudables co apoio de AGADEA e AGAL\nPoio impulsa unha bolsa de voluntarios para actuacións relacionadas co estado...


Concello de Ames. A asociación de sendeirismo Rutas a Pie imparte esta fin de semana un curso sobre o uso de GPS\nA asociación de sendeirismo Rutas a Pie imparte esta fin de semana un curso sobre o uso de GPS\n[11-01-2019] Para recibir o 2019 con enerxía, Rutas a Pie, en colaboración coa Concellaría de Promoción Económica e Turismo, imparte esta fin de semana un curso de iniciación ao uso do GPS, aplicado á práctica do sendeirismo, que se realiza o sábado 12 e o domingo 13 de xaneiro. Esta actividade terá lugar no Centro de Formación e Emprego de Aldea Nova, en horario de 09:30h a 19:00 horas.\nA asociación Rutas a Pie, en colaboración co Concello de Ames, organiza un curso aplicado ao sendeirismo co obxectivo de guiar ás persoas asistentes no uso do GPS durante as súas saídas de sendeirismo. A actividade desenvolverase no Centro de Formación e Emprego de Aldea Nova, en horario de 09:30h a 13:30 horas e de 15:00h a 19:00 horas, e será impartida pola Escola Galega de Alta Montaña (EGAM).\nO obxectivo desta iniciativa será o de facilitar aos asistentes o manexo básico, o coñecemento de utilidades do aparello e o seu potencial para a preparación de itinerarios, así como solucionar os problemas que poden xurdir no seu uso. Deste modo, estes coñecementos permitirán ao grupo realizar percorridos con GPS e mesmo servir de porta de acceso segura á realización de outras actividades de maior dificultade.\nOs contidos que se abordarán xirarán, polo tanto, arredor do manexo básico e a configuración deste aparello, da utilización de planos 1:25000 e do track e o waypoint como toma de referencia. Asemade, tamén servirá como unha primeira toma de contacto coa descarga de datos no ordenador e programas como o Base Camp, o Ozi Explorer, Google Maps e outros recursos na web. Tamén fará fincapé en como planificar rutas no ordenador e, por último, farase unha comprobación sobre o terreo de todo o aprendido.\nO número de prazas esta limitado a 10-12, con preferencia para os socios do club. Ao remate do curso, entregarase un certificado acreditativo emitido pola Escola Galega de Alta Montaña (EGAM), entidade encargada de impartir a formación xunto coa Federación Galega de Montañismo (FGM).\nLa Voz de Galicia: "Curso sobre el uso del GPS de la asociación de senderismo Rutas a Pie"\nCompostela 24 horas: "A asociación de sendeirismo Rutas a Pie imparte esta fin de semana un curso sobre o uso de GPS"